Atletiek: Caster onder drukCaster Semenya nadat sy die goud gewen het (Foto: AP Photo/Mark Schiefelbein) Die agtste Diamantliga-byeenkoms word op Donderdag (5 Julie) in Lausanne, Switserland aangebied. Tydens die vorige byeenkoms wat die afgelope naweek in Parys aangebied is, was dit Suid-Afrika se Caster Semenya wat weer die kollig gesteel het. Semenya het haar persoonlike beste in 800 m aangeteken en ook ŉ splinternuwe Suid-Afrikaanse rekord van 1 minuut 54.25 sekondes opgestel. Dit was Semenya se derde goue medalje in die 800 m in vanjaar se Diamantliga-reeks. In Lausanne sal Semenya aan die 1 500 m deelneem en sy is nie die gunsteling om die nommer te wen nie. Daar is drie atlete wat met beter tye as Caster spog. Ethiopië se Gudaf Tsegay is die vinnigste atleet en het ŉ maand gelede ŉ briljante tyd van 3:57.64 in Stockholm opgestel. In die vroue-verspring sal die deelnemers poog om die eerste keer die seisoen verder as sewe meter te spring met ŉ toegelate windsterkte. Ivana Španovic van Serwië is een van twee atlete wat die seisoen al 6.99 m gehaal het. Die byeenkoms begin om 19:10 vanaand en eindig om 21:38. Die nommers wat aangebied word is: Mans: 200 m, 110 m-hekkies, 400 m-hekkies, 5 000 m, gewigstoot, hoogspring en driesprong. Vroue: 100 m, 400 m, 400 m-hekkies, 800 m, 1 500 m, paalspring, verspring en spiesgooi. Die volgende byeenkoms in die reeks word op 13 Julie in Rabat aangebied. Die reeks van twaalf byeenkomste en twee eindrondes eindig op 30 Augustus. Meer inligting is hier beskikbaar.